শুক্রবার থেকে জেলা সফরে অভিষেক, করবেন মেগা সভা

কলকাতা: ছাব্বিশের বিধানসভা নির্বাচনের আগে শহরে ঘুরে গিয়েছেন অমিত শাহ (Amit Shah)। নির্বাচনের নির্ঘন্ট ঘোষণার আগে দলীয় কর্মীদের আসন সংখ্যা বেঁধে দিয়েছেন শাহ। এই আবহে প্রচারে ঝাঁপিয়ে পড়েছেন তৃণমূল সাংসদ তথা দলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। বিধানসভা ভোটের (WB Assembly Election 2026) লক্ষ্যে শুক্রবার থেকে জেলা সফর শুরু করছেন অভিষেক।

কয়েক মাস পরেই বিধানসভা নির্বাচন। ভোটকে পাখির চোখ করে শুক্রবার থেকে জেলাসফর শুরু করছেন অভিষেক বন্দ্যোপাধ্যায়। তাঁর প্রথম সভা দক্ষিণ ২৪ পরগনার বারুইপুরে (Abhishek Mega Rally Baruipur)। ফুলতলা সাগরসঙ্ঘের মাঠের এই সভায় ২ লক্ষ লোক আনার টার্গেট নিয়েছে স্থানীয় তৃণমূল নেতৃত্ব। জনসভার মঞ্চ যে কোনও কনসার্টের মঞ্চকেও হার মানিয়ে দিতে পারে। মূল মঞ্চের প্রেক্ষাপটে থাকছে প্রকাণ্ড এলইডি স্ক্রিন। মঞ্চের সামনেই ‘প্লাস’ চিহ্নের আকারে তৈরি হচ্ছে র‌্যাম্প। সেখানে হেঁটেই সভায় আসা কর্মী-সমর্থকদের সঙ্গে জনসংযোগ সারবেন অভিষেক। মূল মঞ্চের সঙ্গে বানানো হয়েছে আরও দুটি মঞ্চ। যার পিছনে থাকছে প্রায় ৪০ ফুটের স্ক্রিনে দেখার ব্যবস্থা। জনপ্রতিনিধিরা বসবেন এই তিনটি মঞ্চে ভাগ করে। ৩১ জন বিধায়ক একটি দিকে বসবেন। অন্যদিকে, জেলা পরিষদ সদস্য পঞ্চায়েত সমিতির সভাপতি সহ অন্যান্য জনপ্রতিনিধিরা বসবেন অন্য একটি মঞ্চে। মঞ্চ দু’প্রান্তে দুটি আলাদা পোডিয়াম রাখা হয়েছে। বৈদ্যুতিন মাধ্যম ও সোশাল মিডিয়ার সাংবাদিকদের জন্য আলাদা বসার ব্যবস্থা করা হয়েছে।

আরও পড়ুন: ওবিসি সার্টিফিকেট এসআইআরে ব্যবহার করা যাবে না, নির্দেশ কমিশনের

গোটা জানুয়ারি মাস ধরে অভিষেক রাজ্যের সব জেলায় কর্মসূচি করবেন। শনিবার তিনি যাবেন জলপাইগুড়ি এবং আলিপুরদুয়ারে। ৬ জানুয়ারি তিনি যাবেন বীরভূম। ৭ জানুয়ারি যাবেন উত্তর দিনাজপুরের ইটাহারে। তৃণমূল

সূত্রের খবর, প্রায় সর্বত্রই এই ধরনের মঞ্চ প্রস্তুত রাখা হবে দলের তরফে। বারুইপুরের সভায় সংলগ্ন বিধানসভা থেকে জমায়েত করার নির্দেশ দেওয়া হয়েছে তৃণমূলের কর্মীদের।
তিনবারের ডায়মন্ডহারবারের সাংসদ অভিষেক গত ২৭ ডিসেম্বর জানিয়েছিলেন, ‘আমি ২ জানুয়ারি থেকে রাস্তায় নামব। ২০১১ সাল থেকে তৃণমূল কংগ্রেস তাদের শাসনকালে যে যে কাজ করেছে, তার খতিয়ান তুলে ধরা হবে। জেলা সফরে তৃণমূল কংগ্রেস পরিচালিত সরকার গত ১৫ বছরে যে কাজ করেছে, তার রিপোর্ট কার্ড ভোটারদের সামনে তুলে ধরা তাঁর লক্ষ্য। মনে করা হচ্ছে, সাংসদ এই সভা থেকে আগামী নির্বাচনে দলের লড়াইয়ের রূপরেখা ঠিক করে দেবেন।